**EL TREBALL DE LA PEDRA I LA CONSTRUCCIÓ A FIGUERES I RODALIA**

**ALS SEGLES XIV I XV**

**Document 1**

1294, gener, 22

Pere Pedrer, de Torroella de Fluvià, ven a Ramon Malarç i Bernat Paner, gestors de les obres de construcció de l’església de Santa Maria de Castelló, 300 lloses de marbre, pel preu de 35 sous cada centenar.

**Document 2**

1305, juny, 11

Ponç Escarrer i Arnau Cavaller, gestors de les obres de construcció de l’església de Santa Maria de Castelló, encarreguen la direcció de les obres a Pere Pedrer, de Torroella de Fluvià, amb un salari de 2 sous i la manutenció per dia de feina.

**Document 3**

1307, abril, 16

Conveni entre Ramon Vinyoles, picapedrer de Figueres, i Ramon Mallol, habitant de Peralada, d’una banda, i Pere Celoni i Joan Santacreu, gestors de les obres de construcció del pont de Peralada, de l’altra. Els dos primers es comprometen a fer un pilar i una arcada per al pont, amb pedra de Montpedrós, pel preu de 260 sous. Vinyoles i Mallol cobren 50 sous per avançat. Els 210 sous restants es pagaran el dia 1 de novembre.

**Document 4**

1309, juliol, 21

Conveni entre Pere Desquerig i Arnau Puigpauter, nebot d’Arnat Puigpauter, ambdós de Figueres, d’una banda, i fra Berenguer, abat del monestir de Sant Quirze de Colera, de l’altra. Els dos primers es comprometen a desmantellar el campanar de l’església del monestir, de pedra en pedra, de dins i de fora, pel preu de 250 sous.

**Document 5**

1310, abril, 27

Conveni entre Arnau Font, picapedrer de Figueres, d’una banda, i Castelló Terramala, Ramon Puig i Berenguer Ballester, clergues de l’església de Santa Maria de Castelló, de l’altra. El primer es compromet a realitzar una pica baptismal doble, amb un recipient gran i un de petit, de pedra de la pedrera de Figueres i a semblança de la pica de la catedral de Girona, fins al 29 de setembre, pel preu de 280 sous. Font rep 40 sous per avançat.

**Document 6**

1311, març, 19

Arnau Font, picapedrer de Figueres, ven a Pere Cocó i Guillem Tolosà, gestors de les obres de construcció de l’església de Santa Maria de Castelló, vint columnes, amb les seves bases i capitells, fetes amb pedra de la pedrera de Figueres i amb una longitud de catorze pams cadascuna, per al nou campanar del temple, pel preu de 440 sous. Font rep 100 sous per avançat.

**Document 7**

1311, juliol, 26

Conveni entre Guillem Font, de Figueres, i Berenguer Nicolau, d’Arenys, d’una banda, i Ramon de Vilatenim, fill del difunt cavaller Arnau de Vilatenim, de l’altra. Els dos primers es comprometen a realitzar una capella de pedra per a l’església de Vilatenim, fins la propera festivitat de Pentecosta, pel preu de 600 sous melgoresos. La capella, que se situarà en el lloc en el qual hi havia l’altar de Santa Maria, ha de tenir la mateixa amplada que el temple, una fondària de disset pams i una alçada de vint-i-sis pams. A més, els fos primers hi construiran una finestreta al costat oriental, un armari en el lloc que escullin els clergues de Vilatenim Pere Ferrer i Pere Oliver, i una obertura en la qual s’hi puguin situar dues làmpades.

**Document 8**

1311, agost, 21

Conveni entre Bernat Molar, de Figueres, el seu fill Pere Molar i Ramon Mallol, picapedrer habitant de Peralada, d’una banda, i Berenguer Guifre, clergue de Rabós, i Esteve Baseia i Bernat Puig, del mateix lloc, ambdós gestors de la construcció de l’església de Rabós, de l’altra. Els tres primers es comprometen a acabar les obres de construcció del temple, per un salari -cadascun d’ells- de dos sous els dies feiners, entre la manutenció i el salari, i sis diners els dies de festa, en concepte de manutenció.

**Document 9**

1311, desembre, 18

Conveni entre Arnau Puigpauter, de Figueres, i Jaume Miquel, fill del difunt draper de Peralada Bernat Miquel, amb el qual el primer es compromet a fer un arc i el creuer (volta de creueria) per a la capella que aquest darrer construeix a l’església de Peralada.

**Document 10**

1314, abril, 12

Conveni entre Arnau Font, picapedrer de Figueres, i Pere Miquel, comerciant de teixits de Peralada, amb el qual el primer es compromet a fer dos arcs i una escala per la casa que aquest darrer té a la plaça Gran de Peralada, pel preu de 90 sous, en el termini de cinc mesos.

**Document 11**

1326, gener, 10

Pere, fill i hereu de Pere Pedrer, de Torroella de Fluvià, difunt, rep del vescomte de Rocabertí 40 sous que faltaven pagar al dit difunt per les obres fetes per aquest a la capella gòtica construïda pel vescomte a l’església de Santa Maria de Vilabertran.

**Document 12**

1327, gener, 25

Pere Desquerig, Pere Ramon Camallera i Pere Calvó, tots de Figueres, es comprometen a fer les pedres per fer una arcada i un creuer (volta de creueria) d’una capella de l’església del Carme de Peralada per 190 sous.

**Document 13**

1335, març, 26

Conveni entre Pere Calvó i Arnau Font, picapedrers de Figueres, i Jaume Muntanyó, de Peralada. Els dos primers es comprometen a fer vint-i-vuit pams de pilars de pedra, pel preu de 40 sous.

**Document 14**

1336, març, 2

Pere Calvó i Jaume Mainau, picapedrers de Figueres, reben d’Arnau Talòs i Guillem Teixidor, procuradors del gremi dels teixidors de Peralada, 100 sous dels 500 sous del preu de construcció d’un arc a l’església del Carme de Peralada.

**Document 15**

1337, maig, 24

Conveni entre Pere Ramon i el seu fill Ramon Pere, picapedrers de Figueres, i Guillem Grau i Guillem Vilar, de Peralada, gestors de les obres de construcció del pont de la Muga de Peralada. Els dos primers es comprometen a fer quatre arcs pel preu de 115 sous. Els picapedrers reben 30 sous per avançat.

**Document 16**

1337, agost, 10

Conveni entre Jaume Mainau i Pere Calvó, picapedrers de Figueres, i Guillem Navarra i Ramon Oller, teixidors de Peralada i procuradors de la confraria dels teixidors de la vila. Els dos primers es comprometen a iniciar en menys d’una setmana el contrafort de l’arc que fan a l’església del Carme de Peralada.

**Document 17**

1342, agost, 6

Conveni entre Ramon Pere, el seu germà Antoni, Bernat Conc i el seu germà Guillem Conc, picapedrers de Peralada, d’una banda, i Joan Sala, Pere Pelegrí i Pere Torrent, del mateix lloc, de l’altra. Els quatre primers es comprometen a fer un arc a l’església del Carme de Peralada, d’ara fins a Sant Martí, pel preu de 840 sous. Els picapedrers cobren 400 sous per avançat.

**Document 18**

1360, febrer, 18

Petrus Llapard, de Colomers, s’aferma al servei de Pere Sacoma, picapedrer habitant de Castelló, pel termini de tres anys, per aprendre l’ofici, a canvi d’una manutenció com la del mestre i un salari total (pels tres anys) de 250 sous per comprar roba.

**Document 19**

1363, desembre, 11

Joan Tomàs, gestor de les obres de construcció del campanar de l’església de Sant Martí de Peralada, paga a Pere Sacoma i als seus ajudants 400 sous per a les obres de construcció del campanar.

**Document 20**

1366, febrer, 14

Pere Sacoma, picapedrer de Castelló, cobra 363 sous per haver treballat 51 dies amb un seu aprenent en les obres de construcció d’un forn a Peralada.

**Document 21**

1366, febrer, 14

Pere Llapard, picapedrer habitant de Castelló, cobra 132 sous per haver treballat 45 dies en les obres de construcció d’un forn a Peralada.

**Document 22**

1367, juny, 8

Pere Sacoma, picapedrer i mestre de diferents obres de Castelló d’Empúries, es compromet a ser el mestre major (arquitecte) del nou pont que s’ha de construir al riu Ter, al costat de l’entrada de la ciutat de Girona, per un salari de 5 sous i la manutenció per cada dia feiner.

**Document 23**

1372, abril, 9

Pere Sacoma cobra de Pere Hospital, de Vilamalla, 500 sous dels 9.050 sous que se li deuen per les obres de l’església de Vilamalla.

**Document 24**

1393, setembre, 28

Conveni entre Antoni Pere Ramon i el seu nebot Pere Feliu Vilar, picapedrers de Figueres, d’una banda, i els consellers de la universitat (ajuntament) de Castelló, de l’altra, amb el qual els primers es comprometen a fer una part de la façana de migdia de la Llotja o casa del Consell Municipal o Ajuntament de Castelló. Els dos picapedrers es comprometen a fer una porta i dues finestres.

En català antic:

Convenis fets e ordinats entre los honrats senyors cònsols de la vila de Castelló, d’una part, e n’Anthoni Pere Ramon e Pere Feliu Vilar, nabot seu, maestres de pedre de Figueres, sobre lo ffront d’aval de migjorn de la Loja de la dita vila de Castelló. Primerament, que al dit ffront d’aval de migjorn se haia a ffer .I. portal de pedra bé picada e obrada e dos arxets a coneguda d’en Johan Caneles, de la dita vila, e que assò aien e sien tenguts de fer los dits Anthoni Pere Ramon e Pere Feliu Vilar a lus pròpies messions axí de pedra, calç, de reble con en totes altres coses necessàries, par e egual dels arxets qui ja són posats a la dita loja en lo dit ffront ugalat ab l’altre part qui ja·y és de pedra picada. Ítem, que·ls dits maestres haien a fer a lus pròpies messions de vers la cantera del alberch d’en Ponç Seguín .I. pilar redon en que·s suffirà l’arch del creuer de la dita loja a coneguda del dit Johan Caneles. Ítem, que·ls dits maestres haien e sien tenguts de haver fusta obs del basament e d’axindries, golffes de fferre e altres coses a la dita obra necessàries a pròpies messions dels dits maestres de pedra, exceptat les portes les quals haien a fer fer los senyors de cònsols a messions de la vila. Ítem, que·ls dits senyors de cònsols haien e sien tenguts de pagar als dits maestres de pedra per totes les dites coses noranta e dues lliures malgoreses, les quals sien pagades als dits maestres en aquesta manera: so és, de present, trenta florins d’Aragon; e aprés pagaran lo port de les dites peres qui vendran a la dita obra, lo qual port o so que costaran sia deduhit de les dites noranta e dues lliures, e tot lo romanent a coneguda del dit Johan Caneles. Ítem, que·ls dits maestres sien tenguts de haver complida la dita obra e fer compliment d’assí a la festa de Pascha primer vinent sota pena de CC sous gonyadors la mitat als dits senyors de cònsols e l’altre mitat a la cort del senyor comte d’Empúries o a·n aquella cort ab que haurien recoç, e que·ls dits senyors de cònsols haien e sien tenguts de attendre les dites pagues sots la dita pena, e les dites parts renuncien a lur ffor e sotzmeten-se al for de totes corts.

**Document 25**

1411, setembre, 18

Antoni Julià, traginer de Castelló d’Empúries, reconeix cobrar dels gestors de la construcció de l’església de Santa Maria de Castelló 72 sous, per quatre carretades de pedra de la pedrera Gascona de Figueres, a raó de 18 sous la carretada.

**Document 26**

1437, març, 16

Francesc Vilar, de Figueres, reconeix que Bartomeu Albert i Pere Roure, de Castelló, li paguen 13 lliures i 6 diners per la realització d’un vas funerari per al clergue ardiaca Castelló.

En català antic:

Assò és lo comte de la tomba del ardiacha qui jau a l·as[…] de Castayló de Ampúries la qual havem feta nos, nos Francesch Villar, e Miquell Cortada del locli de Figueres. Primerament, ha trencar las pedras de la dita tomba, matem set jornals, a raó de quatre sous per die, són una libra e vuyt sous. Ítem, disapte ha XVIIII de abril comensem d’escalabornar la dita tomba a la padrera, yo Francesch Villar e Miquell Cortada, sien dos jorns a la rahó demunt sita, són vuyt sous. Ítem, hi lavorem ha XXI e XXII, pos-ne quatre, munten setze sous. Ítem, han costat los scalabrons de la pedra fins a casa de aport ab carrel, X sous VI diners. Ítem, ha XXV del dit mes lavorem en dos, pos·ne dos a la raó damont, són vuyt solidos. Ítem, lavorem ha XXVII del dit mes an dos, pos·ne dos ha la rahó damont, són vuyt solidos. Ítem, aprés lavorem, vós en Cortada continuadament VIII jornals, ha la dita hobre, munten a la rahó, una lliura e dotze sous. Ítem, yo Ffrancesch Villar continuadament altres VIII, a la rahó matexa, monten una lliura XII solidos. Ítem, ha XII de juliol lavoreu vós en Cortada un jorn, quatre sous. Vós en Cortada aprés lavoreu en la obra continuadament nou jornals e mig, a la rahó demont, sient una lliura XVIII sous. Ítem, yo Ffrancesch Villar lavore axí com lo demont dit continuadament VI jornals e mig, monten una lliura sis sous. Ítem, ha XXVII e XXVIII de juliol donem acabament a la obra de picar e de polir cascún dos jorns, són quatre jorns a la rahó demont, són XVI sous. Ítem, esser la dita obra aquí matem enquara III jorns cascú ha buydar la cuberta e la sala e a polir la coberta e los permodols per què sien VI jornals entre monten a la rahó dasus, una lliura IIII sous. Ítem, d’altre part per massió que lus fiu dels dits sis jorns, deu sous.

**3.4. EL ROMÀNIC I EL GÒTIC (1000-1500 dC aprox.).**

**Exercici. El treball de la pedra i la construcció a Figueres i rodalia als segles XIV i XV**

a. La retribució. Respon les següents preguntes:

1. Quin era el sistema que utilitzaven habitualment els picapedrers figuerencs per cobrar les seves feines: a jornal (per dia treballat) o a preu fet (preu estipulat des de l’inici per una feina)? Posa tots els exemples d’un i altre tipus.

2. Quin era el jornal o salari diari dels picapedrers i mestres constructors entre els segles XIV i XV?

Com va canviar el salari entre principis del segle XIV i mitjan segle XV?

3. Fixa’t en la retribució de Pere Llapard entre els anys 1360 i 1366. Quins canvis observes?

b. Les obres. Respon les següents preguntes:

1. En quins edificis van treballar els picapedrers figuerencs? Per a què servien aquestes construccions?

Posa cadascuna de les construccions i els seus usos.

2. Busca informació a la xarxa (textos i fotos) i digues quins elements constructius característics del romànic i del gòtic van ser utilitzats en els edificis esmentats. Digues el nom de cadascun dels edificis i tots els elements constructius.

**Exercici. El romànic i el gòtic a l’Empordà**

a. Compara l’absis de l’església romànica de Santa Maria de Vilabertran amb l’absis de l’església gòtica de Santa Maria de Castelló. Cita els seus elements constructius i característiques.

b. En què es diferencien el campanar de Santa Maria de Vilabertran i el de Santa Maria de Castelló, pel que fa als elements decoratius?

c. Quant valia i quant mesurava cada columna del campanar de Castelló?

Quant valdria avui cada columna, si tenim en compte que un sou equivaldria a uns cinquanta euros, aproximadament?

d. Quants dies creus que va treballar el picapedrer figuerenc Arnau Font en la realització de la pica baptismal de l’església de Santa Maria de Castelló?

e. De quin estil és la pica baptismal de l’església de Santa Maria de Castelló? Justifica la resposta.

f. Els picapedrers figuerencs treballaven en més d’un projecte a la vegada? Justifica la teva resposta amb un parell d’exemples. Per què creus que ho feien?

g. Busca informació sobre Pere Sacoma a la xarxa.